Juhime Teie tähelepanu asjaolule, et infotehnoloogias põhinevad uuendused ja areng koostööl ning olemasolevate lahenduste pideval täiendamisel, mitte suletud uste taga valminud projektidel. Üks viimaste aastate kõige kiiremini arenevaid tehnoloogiaid, avatud lähtekoodil ja vabal levikul põhinev operatsioonisüsteem Linux, mis sai alguse 1991. aastal Helsingis noore tudengi koduarvutis, on saanud areneda just tänu piirangute  puudumisele. Sama võib öelda peaaegu kõigi praeguste igapäevalahenduste kohta: internet, e-post, veeb (www)... Tarkvarapatentide seadustamine praegu kavandataval kujul kajastab suuremate äriühingute majandushuve, kuid pärsib väikeettevõtjate ja üksikisikute võimalusi tegelda tarkvara arendamisega. Ometi on infotehnoloogia ajaloos monumentaalsed uuendused sündinud korduvalt just tänu üksikisikute koostööle.